khistorydata/jeongjo-sjw-relations huggingface dataset:
정조 6년
金宇鎭。以義禁府言啓曰。時囚及保放。皆非重罪。竝依本律。勘放後。草記事。命下矣。時囚罪人李惠祚段。黃海監司黃昇源啓本。據刑曹粘目內。莫重編配罪人。常時不能檢飭。有此逃還物故之擧者。萬萬駭然。罪取考律文。則大明律徒流人逃條有曰。凡主守及押解人。不覺失囚者。一名杖六十。大典推斷條有曰。犯私罪。杖六十奪告身一等。犯狂法受贓外。笞杖竝收贖云矣。李惠祚。杖六十收贖。奪告身一等。放送。保放罪人河明世段。傳旨內。近來巡綽之法。極爲解弛。俄者衛將部將。巡更過去時。招來摘奸。則所領軍人六名內。二名無牌。莫重闕內夜巡之軍。無牌往來。誠極駭然罪。李興源段。傳旨內。望筒遲滯罪。吳泰魯段。傳旨內拿處罪。閔光晉段。咸鏡監司鄭元始狀啓內。糶糴法意。何等嚴重。朝家飭令。不啻申明。而今年各倉監色等。元還式例之外。擅自私分之數。折米爲二百六十餘石零。到任已過屢朔。分糶亦旣屢巡。若於排還之節。能行束濕之政。則豈有監色之犯分。致此留庫之虧欠乎。矇不覺察之失。在所難逭。罪取考律文。則大明律不能爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。河明世李興源吳泰魯閔光晉等。各杖八十收贖。奪告身三等。放送。鄭選段。咸鏡監司鄭元始啓本內。到任之初。各庫雖未及反閱。還分之際。穀簿亦必當考準。而不計留儲。循例分給。乃於差員反庫之後。虧欠之數。始爲現出。則謂以目今之虛留。卽是前官之加分。一辭推諉。全事發明者。亦甚駭然。蓋前官到任之後。當分所餘。猶爲百餘石。而分給之數。爲千餘石。則分排之不足。雖緣於前官留庫之犯分。當歸於新官擅分之罪。令攸司稟處。罪取考律文。則續大典倉庫條有曰。還上折半留庫。而加分不及半者。竝奪告身。大明律不能爲條有曰。凡不應得爲而爲之。事理重者杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。鄭選。杖八十收贖。奪告身三等。放送。李萱段。咸鏡監司鄭元始査啓內。身爲字牧之任。其在治民之道。雖或有罔赦之罪。固當明其事實。察其輕重。如法勘治。而偏信官屬之搆捏。只憑査問之營題。卽地七次之惡刑。已極殘虐。又施五十度刑訊。尤是法外。至於左右擣刺。折脇摺齒。流血淋漓。殆無完膚之狀。非但執杖者之明白納招。亦有諸校吏之丁寧目見。而兩日之內。夏重仍卽致命於獄中。蔑法酷刑。濫殺人命罪。取考律文。則大典濫刑條有曰。官吏濫刑。杖一百徒三年。致死者杖一百。永不敍用。續大典濫刑條有曰。大典濫刑殺人者。永勿敍用。乃終身禁錮之意。歲抄勿爲書入。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。李萱。杖一百收贖。告身盡行追奪。永勿敍用。放送。而歲抄勿爲書入事。分付該曹。趙鎭祿段。咸鏡監司鄭元始狀啓內。昨年軍餉折米一百四十七石。以歲前歲後。四巡分給樣。反作後成出文書。米三十四石段。以鹽十石。南草十同代捧。而鹽十石段。若干私用後。貿穀充數次。各處貸給。而未及收殺。南草段。尙在庫中米十石。今年監官。以會計紙價。推移取用。則合四十四石零。今爲虛錄。而巡還段。已於二三月。優數分給。四五月巡段。不爲磨鍊故。果至絶巡之境。極爲痛駭。罪取考律文。則續大典倉庫條有曰。反作守令。徒三年定配。又五年禁錮。大明律那移出納條有曰。凡各衙門收支錢糧等物。若監臨主守。不正收正支那移出納。還充官用者。竝計贓。准監守自盜論。監守自盜。贓一十七貫五百文。杖一百。徒三年。不應爲條有曰。凡不應得爲而爲之。事理重者。杖八十。名例。有曰。二罪以上俱發。以重者論罪各等者。從一科斷。大典推斷條有曰。犯私罪杖一百以上。告身盡行追奪云矣。趙鎭祿。從重論從一科斷。告身盡行追奪。又五年禁錮。黃海道豐川府安山驛徒三年定配。而以道臣狀啓內辭意。具罪目。依例發遣府羅將。押送配所。時囚罪人田光羽段。咸鏡監司鄭元始狀啓內。鎭將之責。全在於典守軍餉。撫恤鎭卒。而莫重餉穀七十餘石。恣意犯用。甚至於皮物代捧。亦歸私橐。爲取剩餘。勒令斗捧。而磨勘之後。或稱以未捧。或歸之吏逋者。已極無狀。侵虐鎭卒。乃至含冤縊死。時値藏刑。又敢恣意用杖。邑鎭之間。怨聲載路。査問之際。情狀盡露。萬萬痛駭。罪取考律文。則大明律監守自盜倉庫錢糧條有曰。凡監臨主守。自盜倉庫錢糧等物。二十五貫。杖一百。流三千里。威逼人致死條有曰。凡因事威。逼人致死者。杖一百。制書有違條有曰。凡奉制書。有所施行而違者。杖一百。名例。有曰。二罪以上俱發。以重者論。大典推斷條有曰。犯私罪。杖一百以上決杖。告身盡行追奪。先朝受敎內。王府決杖者。代以金贖矣。田光羽從重論。杖一百收贖。告身盡行追奪。慶尙道昌原府流三千里定配。而以道臣狀啓內辭意。具罪目。依例發遣府書吏。押送配所。保放罪人尹守訥段。以還穀那移罪。告身盡行追奪。杖一百流三千里。以喪前所犯收贖之意。前已照律入啓。因前照律。放送之意。敢啓。傳曰。知道。如有功議。各減一等。其中河明世。付過放送。李萱。時値藏刑。有難嚴訊取服。不得已依此律勘處。而配所以絶島磨鍊。功議勿論。以懲他守令不法之習。萱之罪。不但濫殺人命而已。似此惡刑。前所未聞。人之殘酷。胡至此極。向於判付。欲爲處分。而以本事之姑不決折。未及下敎矣。管下守令之不法如此。爲道臣者。初不致察。乃反爲守令右袒。至有推治被刑人之擧。似因未詳事實之致。旣聞之後。不可無飭。咸鏡前監司。捧現告以入。可也。
정조 6년
壬寅九月二十日卯時。上御誠正閣。抄啓文臣親試入侍時。左承旨徐有防。同副承旨李時秀。假注書趙衍德。記注官金健修金鳯顯。以次陞殿。引儀唱。試官以下行禮。試官檢校直提學鄭民始。二直提學鄭志儉。前直閣李秉模金宇鎭徐鼎修等。率李益運等。入就位。行拜禮訖。民始等。以次陞殿。檢書官。進呈入門單子。有防讀奏十三人。命納懸題紙。鼎修跪進。命民始書七言四韻律龍鳯芝押芝字。限午時。宣敎官。奉出懸題訖。上曰。應製人。退出司謁房。卽爲製進。可也。益運等。以次退出。命有防。讀奏內氷庫修理草記訖。命書判付。仍命試官以下少退。諸臣以次退出。少頃。命入侍。諸臣以次進伏。命民始。考券。秉模進讀考至二天。上曰。此文善作矣。民始曰。然矣。考訖。命書等第。三上洪仁浩。三中鄭東浚。三下徐龍輔。次上李顯默等。以次出榜。志儉曰。今朔課講。以何日爲之乎。上曰。以二十三日爲之。可也。命書榻敎曰。前吏曹正郞徐龍輔敍用。命退。諸臣以次退出。
정조 6년
壬寅九月二十日酉時。上御誠正閣。左承旨入侍時。左承旨徐有防。假注書趙衍德。記注官金鳯顯。別兼春秋鄭東浚。以次進伏訖。上曰。丹鳯門仍留事。分付。賤臣承命出傳。上曰。屢下飭敎。日記尙不修正。誠極可駭矣。承旨。更加另飭。從近修納。可也。命退。承史以次退出。
정조 6년
行都承旨嚴璹藥院進。左承旨徐有坊坐直。右承旨李在學坐。左副承旨金宇鎭坐。右副承旨徐鼎修坐直。同副承旨李時秀坐。注書趙興鎭藥院直李祖承仕直。事變假注書馬思人仕。
정조 6년
徐有坊啓曰。前別兼春秋徐龍輔。旣已敍用。令該曹口傳還付。牌招察任。何如。傳曰。允。
정조 6년
徐有坊啓曰。祿都目政事。今九月二十四日爲之之意。敢啓。傳曰。知道。
정조 6년
傳于徐鼎修曰。同副承旨入侍。
정조 6년
以咸鏡監司現告。傳于李時秀曰。以姑先從重推考。捧傳旨。
정조 6년
李時秀。以義禁府言啓曰。李惠祚。杖六十收贖。奪告身一等。河明世李興源吳泰魯閔光晉鄭選等。各杖八十收贖。奪告身三等。李萱。杖一百收贖。永勿敍用。以終身禁錮之意。歲抄勿爲書入。趙鎭祿。告身盡行追奪。又五年禁錮。黃海道豐川府安山驛。徒三年定配。田光羽。杖一百收贖。告身盡行追奪。慶尙道昌原府。流三千里定配。尹守訥。告身盡行追奪。而杖一百流三千里。以喪前所犯收贖事。照律草記批旨內。如有功議。各減一等。其中河明世。附過放送。李萱時値藏刑。有難嚴訊取服。不得已依此律勘處。而配所。以絶島磨鍊。功議勿論事。命下矣。河明世。附過放送。而李惠祚十代祖溥。敵愾功臣。唐原尉異姓四寸親云。功議各減一等。笞四十收贖。附過還職。李興源養祖金東昱。吳泰魯父彦胄。揚武原從功臣。鄭選五代祖淑夏。平難原從功臣云。各功減一等。杖七十收贖。奪告身二等。趙鎭祿五代祖潝。靖社功臣云。功減一等。告身盡行追奪。又五年禁錮。徒二年半定配。尹守訥曾祖益全。保社原從功臣云。功減一等。告身盡行追奪。杖一百徒三年。以喪前所犯收贖。李萱。杖一百收贖。告身盡行追奪。永勿敍用。歲抄勿爲書入。而全羅道珍島郡金甲島。絶島定配。以道臣査啓內辭意。具罪目。依例發遣府書吏。押送配所。而閔光晉田光羽等。無功議云矣。敢啓。傳曰。知道。
정조 6년
壬寅九月二十一日午時。上御誠正閣。同副承旨入侍時。同副承旨李時秀。記事官李祖承。兼春秋金鳯顯。別兼春秋李集斗。以次進伏訖。上曰。別兼春秋徐龍輔牌招事。分付。賤臣承命出傳。還入進伏。上曰。軍士房承旨入侍。出榻敎賤臣承命出。與右承旨李在學偕入進伏。命書傳敎曰。旣定之行。不可中止。今則果難經宿。不多日內。更觀日氣事勢。日字當臨時下敎。而日晷漸短。兩處展拜易致侵夜。只詣園所展拜而來。令隨駕營門知悉。預爲等待。此不過十里程。且由景慕宮前路。城內治道。亦無張大之事。雖今夕出令。來朝足可動駕。以此該房知悉。勿爲預先修治事。分付漢城府。又命書傳敎曰。留陣只一營爲之。餘皆置之。留都大臣。守宮大將。亦皆置之。留陣營聚軍。亦依園所動駕時定式。待天明爲之事。分付。書訖。命退。承史以次退出。
정조 6년
行都承旨嚴璹藥院直。左承旨徐有坊坐。右承旨李在學坐直。左副承旨金宇鎭坐直。右副承旨徐鼎修坐。同副承旨李時秀坐。注書趙興鎭藥院直李祖承仕直。事變假注書馬思仁仕。
정조 6년
王大妃殿惠慶宮中宮殿。政院玉堂口傳問安。答曰。知道。
정조 6년
傳于徐有坊曰。承旨入侍。
정조 6년
徐有坊。以禮曹言啓曰。大殿誕日陳賀。諸道所封箋文看品。則鐵原府使邊慶遇所封箋文。紙品極爲麤劣。殊欠敬謹之道。推考。何如。傳曰。勿推。
정조 6년
壬寅九月二十二日卯時。上御誠正閣。諸承旨入侍時。原任直提學鄭民始。二直提學鄭志儉。直閣金載瓚。檢校待敎鄭東浚。行都承旨嚴璹。左承旨徐有防。右承旨李在學。左副承旨金宇鎭。右副承旨徐鼎修。同副承旨李時秀。記事官趙興鎭李祖承。別兼春秋徐龍輔李集斗。以次進伏訖。上曰。適有小饌。特爲召見卿等。其各隨量醉飽。可也。仍命宣饌訖。命退。諸臣以次退出。
정조 6년
壬寅九月二十二日申時。上御誠正閣。諸臣閣臣入侍時。原任直提學鄭民始。二直提學鄭志儉。直閣金載瓚。檢校待敎鄭東浚。左承旨徐有防。右承旨李在學。左副承旨金宇鎭。右副承旨徐鼎修。同副承旨李時秀。記事官趙興鎭李祖承。別兼春秋徐龍輔李集斗。以次進伏訖。命宣饌。上曰。兵曹入直堂上。誰某乎。有防曰。參議趙時偉云矣。上曰入侍。賤臣承命出。與兵曹參議趙時偉偕入進伏。上曰。門限侵夜。各門鎖鑰。仍於閤外分給。賤臣承命出分鑰訖。還入進伏。少頃。仍命退。諸臣以次退出。
정조 6년
行都承旨嚴璹藥院進。左承旨徐有防坐。右承旨李在學坐直。左副承旨金宇鎭坐。右副承旨徐鼎修坐。同副承旨李時秀坐直。注書趙興鎭藥院直李祖承仕直。事變假注書馬思人仕。
정조 6년
李在學啓曰。密符親納。例也。而前咸鏡監司鄭元始。謂有身病。使其偏裨替納。事甚未安。推考警責。何如。傳曰。允。
정조 6년
李在學。以兵曹言啓曰。今此永祐園展拜時。隨駕營及禁軍馬步軍。番數哨數。依初下敎節目。更爲磨鍊。何如。傳曰。依夏初例磨鍊。在外摠管許遞。前望單子入之。前望單子入之。以鄭好仁爲都摠管。以李柱國爲副摠管。
정조 6년
傳于李在學曰。新除授摠管。牌招察任。
정조 6년
壬寅九月二十三日午時。上御誠正閣。右副承旨入侍時。右副承旨徐鼎修。記事官李祖承。兼春秋金健修金鳯顯。以次進伏訖。上曰。雨意頗多。若値行幸日。則許多軍兵之霑濕。實爲悶慮矣。鼎修曰。朝陰而乍陽。數日內。想必有雨。然秋令之雨。不至大霔。可無大段霑濕之患矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐直。左副承旨金宇鎭坐。右副承旨徐鼎修內閣進。同副承旨李時秀坐。注書趙興鎭藥院直李祖承仕直。事變假注書馬思人仕。
정조 6년
有政。吏批。判書李性源進。參判鄭元始在外未肅拜。參議未差。左承旨徐有防進。以徐龍輔爲吏曹正郞。以朴宗正爲兵曹佐郞。以兪漢寧爲工曹佐郞。以權中立爲社稷令。以任希雨爲軍資正。以朴聖泰爲司成。以朴師欽爲掌樂主簿。以尹擎柱爲懿陵令。以金再郁爲禮曹正郞。以金載瓚爲司乂。學錄單曺亨壽。兼直閣單金載瓚。中學訓導單高克忠。贈禮參黃懰。贈禮判文衡例兼。贈吏議黃潤河。贈吏參例兼。贈司僕正黃應老。贈吏議工曹判書黃晙三代追贈。
정조 6년
有政。兵批。行判書李命植進。參判金尙集入直進。參議趙時偉病。參知柳誼病。右承旨李在學進。以李𡊠爲同知。以李宜新爲僉知。以李漢昌爲訓鍊都正。以金光白爲忠壯將。以曺允彬爲羽林將。以李元龜爲景福將。以朴文郁爲赤梁僉使。同知單洪重完。僉知三單李益老金景訥李球。
정조 6년
傳于李在學曰。動駕。以再明日爲之。該房知悉。
정조 6년
以豐德府使柳光璧赴任狀聞。傳于嚴璹曰。爲念尤甚邑民事。新除守令。使之催促下送。筵敎又何等丁寧。則如渠幺麽武弁。如是遲滯赴任。事之無據。莫甚於此。該府使柳光璧。待畢賑。令該府拿問嚴處。其委折。亦令道伯。査實狀聞。
정조 6년
傳于李在學曰。動駕旣定。而隨駕營從事官。無端在外。特敎發牌之下。稱以軍官隨去者。事體所在。萬萬駭然。當該從事官申鴻周爲先汰去。待試所竣事。令該府。拿問嚴處。以懲他武弁鄙俚之習。從事官之任。反有重於堂下將官。而該大將之遽然給由。不請改差。何不若他營擧行乎。從重推考。後復有此等之事。該將臣難免重勘。以此一體嚴飭各營門。
정조 6년
李在學啓曰。再明日。永祐園親祭祭文。當爲製進。藝文提學徐有隣。待明朝牌招。何如。傳曰。允。
정조 6년
傳于李在學曰。凡於軍官帶去之行。勿論方伯閫帥御史別使。自兵曹。以口傳施行之意。啓下。而今番西北道科試官帶率軍官。無此文書。而別將。把摠從事官等。亦皆無難帶去。此非試官之做錯。皆是兵曹之矇然。該曹堂上。推考。其在國體。不可無罪。當該武弁等。今無實職。有難除汰。竝罷黜。待竣事。拿問處之。
정조 6년
徐有防。以禮曹言啓曰。今九月二十六日。永祐園親祭時。自上。當有散致齋之禮。而正日只隔二日。散齋則勢未及如例磨鍊。殿下。自今日。散齋一日於別殿。致齋一日於正殿。有司不啓刑殺文書。惟啓享事。諸享官及近侍之官應從升者。竝散齋一日於正寢。致齋一日於本司。陪享百官諸衛之屬。各於本司。淸齋一宿事。知委。何如。傳曰。允。
정조 6년
徐有防。以吏曹言啓曰。新除授原春都事盧廷良。呈狀內。矣身素患痰癖之症。近添危劇。飮啖全癈。轉側湏人。以此病狀。時月之內。萬無起動遠赴之望云。身病旣如是。則不可强令赴任。依例改差。何如。傳曰。允。
정조 6년
李在學。以兵曹言啓曰。今此永祐園展謁時。各殿問安馬及承史所騎驛馬。一依京擧動例。竝置之。只內吹所騎京畿驛馬二十三匹。補把之意分付本道。何如。傳曰。允。
정조 6년
兵曹啓目。粘平安監營靑北左別武士今壬寅條。都試時。居首沒技人。上裁。何如。啓。傳曰。竝當依回啓施行。而瓜限服色一款。狀尾附陳何如之請。則回啓中。無一字皁白。何也。此啓目不知何以爲答。判堂似因生疎。該房亦何不致察。兵曹堂上兵房承旨。從重推考爲良如敎。
정조 6년
壬寅九月二十四日辰時。上御誠正閣。左承旨入侍時。左承旨徐有防。記事官李祖承。兼春秋金鳯顯。別兼春秋鄭東浚。以次進伏訖。上曰。兵曹佐郞有闕之代。卽爲口傳差出事。分付。賤臣承命出傳。還入進伏訖。仍命退。承史以次退出。
정조 6년
行都承旨嚴璹藥院進。左承旨徐有防齋宿。右承旨李在學齋宿。左副承旨金宇鎭齋宿。右副承旨徐鼎修齋宿。同副承旨李時秀齋宿。注書趙興鎭藥院直李祖承仕直。事變假注書馬思人仕。
정조 6년
傳于徐有防曰。明日出宮前。當親押矣。
정조 6년
傳于李在學曰。動駕在明。玉堂中。在外及衆所共知情病人。許遞。前望單子入之。待下批。牌招察任。
정조 6년
玉堂前望單子入之。以嚴思晩金翊休爲校理。以姜彝正爲副修撰。臺諫前望單子入之。以兪彦脩爲獻納。
정조 6년
徐有防啓曰。吏曹判書李性源。參判鄭元始牌不進推考傳旨。今方捧入。而開政命下之後。如是違召。不卽擧行。事甚未安。更卽牌招。何如。傳曰。允。
정조 6년
有政。吏批。判書李性源進。參判鄭元始未肅拜。參議未差。左承旨徐有防進。以李重馥爲司諫。以鄭東俊李祖源爲掌令。以權以綱爲副修撰。
정조 6년
兵批。判書李命植病。參判金尙集病。參議趙時偉病。參知柳誼入直進。右承旨李在學進。以李潤慶權爲副護軍。以李鼎揆李祖源金履鏞爲副司果。
정조 6년
傳于李在學曰。經宿動駕時。則侍衛二望。書入受點。否則雖有。只二員隨駕之命。元無是例云。旣有二員隨駕之命。則何摠管擅自進去乎。且聞在前如此之時。以入直二員進參云。而此亦不成說之事也。入直二員中。如或蒙點於守宮及寶劍。則其代。又將以何摠管爲之乎。事在令前。姑不論飭。此後摠管定元數。隨駕之時。則依經宿例。書入望筒受點事。分付摠府。
정조 6년
傳于李在學曰。有頉。兵曹郞廳改差。其代口傳擇差。
정조 6년
吏曹口傳政事。以金履正爲兵曹佐郞。
정조 6년
兵曹口傳政事。副司果鄭東俊單付。
정조 6년
李在學。以備邊司言啓曰。禁衛大將李敬懋。以御營兼大將。當爲隨駕。禁營留陣。無領軍之將矣。頃日草記。未承批旨。又此煩瀆。萬萬惶悚。而動駕隔宵。該營擧行。一時爲急。兼察代領間。何以爲之乎。敢稟。傳曰。守禦使代領。
정조 6년
李在學。以因備邊司草記。禁衛大將李敬懋。以御營兼大將。當爲隨駕。禁營留陣。無領軍之將兼察代領間。何以爲之事。以守禦使代領事。批下矣。守禦使鄭民始。卽爲牌招。以爲聽傳敎之地。何如。傳曰。允。
정조 6년
李在學。以備邊司言啓曰。禮曹。使行禁物事目。別單判付內。弓角弛禁之道。令廟堂。消詳草記事。命下矣。招問首譯。博考文蹟。則康熙辛丑。我國咨請弓角之隨便兌換。而回咨。以會典開載。不許收買矣。旣經往復之後。便成彼此約條。使行事目。依例成送。恐合事宜。惟俟處分之意。敢啓。傳曰。知道。
정조 6년
李在學。以兵曹言啓曰。今九月二十六日。大駕詣永祐園展謁時。左邊捕盜大將徐有大。以禁軍別將。領軍隨駕。右邊捕盜大將李敬懋。以御營兼大將隨駕矣。限回鑾間。曾經捕盜大將。禁衛中軍李漢昌。姑令權察。何如。傳曰。允。
정조 6년
李在學。以因兵曹草記言。今此永祐園展謁時。左邊捕盜大將徐有大。以禁軍別將隨駕。右邊捕盜大將李敬懋。以御營兼大將隨駕。限回鑾間。曾經捕盜大將李漢昌。姑令權察事。允下矣。前捕盜大將李漢昌。卽爲牌招。以爲聽傳敎之地。何如。傳曰。允。
정조 6년
傳于李在學曰。有頉宣傳官。姑爲改差。其代口傳擇差。兵郞及宣傳官。無異無故作散。竝令待後窠。卽爲調用事。分付吏兵曹。
정조 6년
李在學。以兵曹言啓曰。明日永祐園展謁時。宣傳官侍衛。不可不備員。而宣傳官李潤慶。身病猝重。勢難供職。呈狀乞遞。今姑改差。其代卽爲口傳差出。以爲備員侍衛之地。何如。傳曰。允。
정조 6년
兵曹口傳政事。以李文德吳文常爲宣傳官。
정조 6년
李在學。以司僕寺內乘。以一二提調意啓曰。明日動駕時。本寺正。當爲進輿差備。而正李重馥。今日政。移拜司諫院司諫矣。其代卽令該曹口傳差出。以爲差備之地。何如。傳曰。允。
정조 6년
吏曹口傳政事。以鄭淵淳爲司僕正。
정조 6년
李在學。以訓鍊都監言啓曰。本局千摠李潤慶。身病甚重。勢難察任。改差。何如。傳曰。允。
정조 6년
掌令鄭東浚啓曰。臣之言議風采。本不合於淸朝耳目之任。而掌憲新命。適在於動駕隔宵。淸齋在卽之際。雖不得不章皇出肅。而第臣以前任果川縣監。解由尙今未出。揆以格例。自在當遞。其何可晏然蹲據乎。請命遞斥臣職。答曰。依啓。
정조 6년
壬寅九月二十五日辰時。上御誠正閣。禮房承旨入侍時。左承旨徐有防。記事官李祖承。兼春秋金鳯顯。別兼春秋鄭東俊。以次進伏訖。上曰。左副承旨牌招事。分付。賤臣承命出傳。還入進伏。命書傳敎曰。動駕在明。玉堂中。在外及衆所共知情勢人許遞。前望單子入之。待下批。牌招察任。上曰。以校理嚴思晩金翊休。副修撰姜彝正。落點頒布。卽爲出牌事。分付。上曰。獻納前望單子入之。出榻敎賤臣承命持入。上曰。以兪彦脩出牌。賤臣承命出傳。還入進伏。上曰。玉堂及獻納。牌去來知入。賤臣承命出。還入奏曰。校理金翊休外。無承牌之人云矣。命書傳敎曰。動駕在明。未肅拜臺諫玉堂許遞。與未差之代。政官牌招開政。命退。承史以次退出。
정조 6년
壬寅九月二十五日午時。上御誠正閣。左副承旨入侍時。左副承旨金宇鎭。記事官李祖承。兼春秋金鳯顯。別兼春秋徐龍輔。以次進伏訖。上曰。檢校直提學入侍。賤臣承命出。與檢校直提學鄭民始偕入進伏。上曰。吏兵批望筒。催促持入。可也。賤臣承命持入。命書榻敎曰。新除授玉堂。牌招察任。上曰軍士房擧行。何其稽忽乎。仍命書傳敎曰。軍士房承旨。越捧五等。命退。承史以次退出。
정조 6년
壬寅九月二十五日未時。上御誠正閣。右副承旨入侍時。右副承旨徐鼎修。記事官李祖承。兼春秋金鳯顯。別兼春秋徐龍輔。上曰。軍士房承旨處。旣有前例知入之命。則何尙今無皁白乎。注書知入。賤臣承命出。退入奏曰。未諳前例。矇然捧入。惶悚之極。不知所達云矣。上曰。如無前例。則何爲捧入耶。仍命書傳敎曰。此等之事。如是曚昧。當該承旨。事過後禁推。書訖。命退。承史以次退出。
정조 6년
壬寅九月二十五日申時。上御誠正閣。左副承旨入侍時。左副承旨金宇鎭。記事官李祖承。兼春秋金健修金鳯顯。以次進伏訖。上曰。凡於陵幸時。司僕正之進鞭。從事官之趁陣。職務可爲相妨。司僕正之兼帶從事官。前例問于該曹以入。賤臣承命出。還入奏曰。別無前例之可據者。而近來多兼帶者云矣。命退。承史以次退出。
정조 6년
壬寅九月二十五日申時。上御誠正閣。左承旨右副承旨入侍時。左承旨徐有防。右副承旨徐鼎修。記事官李祖承。別兼春秋徐龍輔鄭東浚。以次進伏訖。上曰。齋日相値。果無留院公事耶。有防曰。姑無公事之留滯者矣。上曰。三司牌去來。皆已入來乎。鼎修曰。一二人牌去來外。皆未入來矣。命退。承史以次退出。
정조 6년
行都承旨嚴璹藥院進。行左承旨李柱國坐直。右承旨鄭志儉未肅拜。左副承旨沈有鎭坐。右副承旨李世奭坐。同副承旨李時秀坐直。注書趙興鎭仕李祖承仕直。事變假注書馬思人仕。
정조 6년
大駕詣永祐園。入齋室後。奎章閣政院玉堂藥房朝廷二品以上六曹堂上大司憲大司諫口傳問安。答曰。知道。
정조 6년
以永祐園守護軍山直如書啓。傳于沈有鎭曰。考例施賞。
정조 6년
傳于李世奭曰。秋務方殷。曠官可悶。差使員上京守令。別軍職上京守令及其他受由上京守令。竝令明日下送後。草記。
정조 6년
傳曰李時秀曰。今番上言。數甚零星。不必分房抄啓。今下上言三十一張。分下各該曹。使之限內回啓。
정조 6년
傳于李時秀曰。日勢尙早。擊錚供辭。皆令今日內捧入。
정조 6년
傳于李柱國曰。當該承旨。禁推分揀。
정조 6년
傳于李柱國曰。戶曹參議。摠管前望單子入之。
정조 6년
副摠管前望單子入之。李漢昌落點。
정조 6년
傳于李世奭曰。左副承旨。昨聞有實𧏮。許遞。前望單子入之。
정조 6년
承旨前望單子入之。李柱國林錫喆落點。
정조 6년
傳于李柱國曰。左副承旨右副承旨許遞。前望單子入之。
정조 6년
承旨前望單子入之。沈有鎭李世奭落點。
정조 6년
戶曹參議前望單子入之。徐有坊落點。
정조 6년
傳于李柱國曰。新除授承旨。牌招察任。
정조 6년
傳于李世奭曰。同副承旨許遞。前望單子入之。
정조 6년
傳于李柱國曰。新除授承旨。待開門。牌招察任。
정조 6년
傳于李柱國曰。右副承旨入侍。
정조 6년
以宗廟署守僕朴昌彦等上言。傳于李世奭曰。無回下之處。而本事則果有食言之歎。本署都提擧。與曾經都提擧相議。從後登對時稟處。
정조 6년
以私婢尙業上言判付內。頭目與首犯有異。更考文案。果如其矣。所訴草記。
정조 6년
傳于李柱國曰。吏曹政色書吏。令攸司科治。
정조 6년
壬寅九月二十六日辰時。上詣永祐園。擧動入侍時。行都承旨嚴璹。左承旨徐有防。右承旨李在學。左副承旨金宇鎭。右副承旨徐鼎修。同副承旨李時秀。記事官趙興鎭李祖承。記注官金鳯顯。別兼春秋徐龍輔。以次侍立訖。上具戎服。詣宣政殿。親押時至。璹等詣殿庭。行先拜禮陞殿。上詣板位。親押訖。上曰。先廂軍兵處。兩傍排立。以開香祝先詣之路事。分付。諸承旨先退。啓請外辦。可也。少頃。上乘輿出仁化門至仁政門外。降輿乘馬。出興仁之門。由安樂峴。詣園所。至下馬所。上降馬乘輿。入齋室。諸臣口傳問安。親祭時至。上改具黲袍烏犀帶。乘輿出。詣紅箭門外。降輿詣板位。行酌獻禮如儀訖。仍詣園上。碑閣奉審。還詣板位。行辭園禮訖。出紅箭門外。乘輿還齋室。諸臣口傳問安。命書傳敎曰。百官揷羽。還宮時至。上改具戎服。乘輿詣乘馬所。命書傳敎曰。自永祐園洞口。至興仁之門外。捧上言。上降輿乘馬。至安樂峴。命宣傳官曰。點鼓點旗。以後廂禁營。爲前導。可也。由興仁門。入協陽門還內。諸臣口傳問安訖。以次退出。
정조 6년
壬寅九月二十六日申時。上御誠正閣。右副承旨入侍時。右副承旨李時秀。記事官李祖承。兼春秋金健修金鳯顯。以次進伏訖。上命書傳敎曰。近日銓曹事。果甚貌樣。雖以昨今承旨玉堂前望一事言之。亦不能修正以待。及其提問之後。惟以歸咎判堂爲事。所謂判堂。作冗官久矣。但於罪科。輒令替當。爲今日判堂。不已疲乎。大抵銓通復設。實非樂爲。特予心弱之故。聒耳之請。不忍固拒。終不免黽勉從施。從施之後。或冀一分有淬礪之成效。迄今六七年來。無一益而有百害。最是陽托激揚。陰濟己私。將使朝著殆無完人。餘者亦莫不沈淪栖屑。念彼枯項黃醎。足可上干天和。此所以悔莫及者也。又若有文跡之成憲。無不廢閣。以言傳之謬例。率欲遵守。似此許多弊端。指不勝摟。然朝家無矯捄之擧者。誠以太涉於銷刻故耳。自今少加惕念。毋致從後重究事。令諸三銓及郞官知悉。因此而又有提問者。以堂下陞品。長銓無礙。爲之一款。筵敎及之。大臣言之。銓臣亦有云云。而至于今尙不修復。何也。莫曰無文跡之可據。遲川集丁丑封事中。亦有昭載者。以淸望通擬之出於銓郞。猶以爲非。至謂之朝著無時可靖。仍請革罷是規。況此閑漫窠陞品事乎。且內外無異。而近見外四品。則判堂主管陞擬內。獨不敢擧論。寧有如許政格。曾聞故老之傳。無郞官之時。諸凡淸顯。判堂。元無不通淸之窠云云。由前由後。已例灼有可證。更若申飭。徒近屑越。欲觀來頭擧行遲速。當有別樣處分。以此令銓曹知悉。又命書傳敎曰。向於畿伯登筵時。亦有云云。尤甚之邑。豈無稍實之坪。稍實之邑。必有尤甚之面。在朝家一視之政。拘於邑名之稍實。不思蠲恤之方。大有不可。近來諸凡俵給之事。何以擧行乎。使之據實狀聞。至於平倉保還。大臣筵奏。意謂竝及所授列邑。始聞但許尤甚邑云。此則誠有不敫之慮。無論之次稍實邑。亦無論某色代捧。民情遑急處。從民願爲之之意分付該廳。雖非元還。民是本道之民。畿伯豈可不與聞此事與。摠帥消詳停當。亦以此意知悉事。京畿監司處。一體分付。書訖。命退。承吏以次退出。
정조 6년
行都承旨嚴璹藥院直。左承旨趙時偉坐。右承旨鄭志儉坐。左副承旨沈有鎭坐。右副承旨李世奭坐直。同副承旨李時秀坐直。注書趙興鎭藥院直李祖承病。假注書趙衍德仕直。事變假注書馬思人仕。
정조 6년
藥房都提調鄭弘淳。提調金華鎭。副提調嚴璹啓曰。祗謁園寢。孝思克伸。向晩還宮。勞動旣多。伏未審夜間。聖體。若何。今日臣等率諸御醫。趁早入侍。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢此問安。竝爲仰稟。答曰。知道。慈殿慈宮。氣候一樣。卿等不必入侍矣。
정조 6년
傳于趙時偉曰。左承旨右承旨入侍。
정조 6년
傳于李時秀曰。政官牌招開政。
정조 6년
鄭志儉。以吏曹言啓曰。差使員上京守令。別軍職上京守令及其他受由上京守令。竝令明日下送後。草記事。命下矣。差使員上來守令江西縣令洪秉文。利城縣監黃檄。丹陽郡守黃檃。新溪縣令李素。眞寶縣監李琇。通川郡守尹度東。長水縣監林仁浩皆已下去。別軍職上京守令慈山府使邊聖和。祥原郡守朴基豐。鳯山郡守具埱及受由上京守令龍岡縣令李集斗。平康縣監朴禮源。纔已申飭下送。而羅州牧使趙時述。謂以身病甚重。屢度催促。不爲下去。事極駭然。令該府處之。何如。傳曰。允。雖未知病勢之如何。事體所在。極爲駭然。羅州牧使趙時述。罷黜。可也。
정조 6년
傳于鄭志儉曰。此時畿邑守令。不可一刻暫曠。廣尹之代。今日內議薦。各別擇差。無貽宵旰之憂事。招致備郞。使之言于廟堂。楊牧。亦令今日政差出。而勿拘常格。必以有聲績可堪任之人。另加擇擬事。嚴飭銓曹。遷轉守令。亦於今日政。擇差事。分付。
정조 6년
以永祐園別檢參奉書啓。傳于李時秀曰。已有前例。其中金履淳。卽故相之孫。尤念錄舊之道。竝六品遷轉事。分付。
정조 6년
有政。吏批。判書李性源進。參判鄭元始未肅拜。參議。徐有防進。左副承旨沈有鎭進。吏批啓曰。臺諫闕員。今當差出。而擬望之人乏少。外任竝擬。何如。傳曰。允。
정조 6년
又啓曰。羅州牧使。今當差出。而本州以湖南劇邑。物衆地大。素稱難治。不可不擇差。他道有聲績未準朔守令。竝擬。何如。傳曰。允。
정조 6년
以李延汲爲掌令。尹㬦爲副修撰。徐鼎修爲戶曹參議。徐邁修爲敦寧判官。李宗賓爲內資主簿。李廷恢爲羅州牧使。鄭基煥爲原春都事。
정조 6년
吏批再政。以兪彦鉉爲楊州牧使。曺允亨爲星州牧使。
정조 6년
三政。以權心彦爲監察。鄭致綏爲尙衣主簿。
정조 6년
四政。以鄭𣲚爲典籍。金復淳爲掌樂主簿。
정조 6년
五政。以尹序東爲永祐園別檢。李彦植爲參奉。
정조 6년
兵批。行判書李命植病。參判金尙集病。參議趙時偉進。參知柳誼病。左副承旨李世奭進。副司直金宇鎭。
정조 6년
傳于李時秀曰。新除授守令。皆令明日辭朝。
정조 6년
傳于李時秀曰。雖無必遞之公格。自有續典式令。將任相妨於坐直。左承旨李柱國。本職許遞。前望單子入之。
정조 6년
李世奭啓曰。御營大將李柱國。時無職名。令該曹口傳付軍職。何如。傳曰。允。
정조 6년
承旨前望單子入之。金履禧落點。
정조 6년
兵曹口傳政事。副司直李柱國。
정조 6년
傳于沈有鎭曰。新除授承旨。牌招察任。
정조 6년
鄭志儉啓曰。新除授同副承旨金履禧。以前任廣州府尹。方在未交龜中。何以爲之。敢稟。傳曰。許遞。前望單子入之。
정조 6년
承旨前望單子入之。洪明浩落點。
정조 6년
李時秀啓曰。新除授右副承旨洪明浩。時在京畿楊州牧任所。斯速乘馹上來事。下諭。何如。傳曰。許遞。前望單子入之。
정조 6년
傳于鄭志儉曰。兵曹參議前望單子入之。
정조 6년
傳于李時秀曰。新除授兵曹參議。牌招入直。
정조 6년
備邊司薦望。以金尙集爲廣州府尹。
정조 6년
假注書望。注書李祖承病。代以趙衍德爲假注書。
정조 6년
傳于李世奭曰。越俸人中李亨逵李敬養李在學李崇祜竝湯滌。
정조 6년
以原春監司狀啓。十月令薦新及進上生銀魚。節序差早。姑未捉得。限內不得封進。惶恐待罪事。傳于李時秀曰。勿待罪事。回諭。
정조 6년
沈有鎭。以刑曹言啓曰。今日動駕時。衛外擊錚人等。依近例除刑推。捧供以入之意。敢啓。傳曰。知道。
정조 6년
又以刑曹言啓曰。今日動駕時。原春道襄陽居李命榟。擊錚於衛外。故取考其原情。則其家廟中。主袱及韜藉見失。故致疑於朴有山四父子及陳命得。捉來詰問。則命得。果爲首實。而有山父子。終始抵賴。故略施私威。則稱以主袱韜藉。隱置其家。使其子成才。速往持來矣。成才。自縊致死於中路。蓋因賊情旣露。自生畏怯之致。渠父海寅繫獄。生出無期。冀蒙疏釋之典云矣。頃因該道査啓。論理覆啓判付內。李海寅私施惡刑。威逼殺死之罪。決難容貸。分付道臣。待用刑。與干連各人。頭面覈實。錄啓事據。行會本道。則固當恭俟處分。而肆然登聞者。萬萬無嚴。原情內辭緣勿施。其罪狀。考律勘處。本事。待錄啓上來稟處。何如。傳曰。允。
정조 6년
又以刑曹言啓曰。今日動駕時。西部居良女金召史。擊錚於衛外。故取考其原情。則爲其夫殺獄罪人金龍大。有此呼籲矣。所當依例捧供以入。而其夫金龍大之打殺金石。明白無疑。自本曹。已爲完決刑訊。今至三年。而其妻金召史。屢次擊錚。連爲勿施。則今又登聞。極涉猥越。原情內辭緣。勿施。何如。傳曰。允。或有一分疑端。更爲參考文案稟處。
정조 6년
又以刑曹言啓曰。今日動駕時。京畿楊州居申寬聖等。擊錚於衛外。故取考其原情。則以爲。樓院二百餘戶。以行商炊飯資生。而魚廛民等。頃以乾方都執之說。誣訴備局。使不得生涯。行旅頓絶。着手無處云矣。渠等創設無前之名色。都奪京廛之魚利。故自朝家。軫恤廛民。行會本道。使之革罷新設之名色。痛禁都庫之好弊。嚴立科條之下。小無畏戢之心。有此登聞之擧。究厥情狀。萬萬痛駭。原情勿施。狀頭申寬聖。自臣曹。考律嚴勘。何如。傳曰。允。
정조 6년
又以刑曹言啓曰。今日動駕時。開城府居金召史。擊錚於衛外。故取考其原情。則其夫朴聖良。以船人偸食船運之穀。其數爲四十九石。因其本主之呼訴。自臣曹。兩造行査。定日督捧。于今三朔。而一味延拖矣。今反敎誘其妻。肆然上達。如此微細之事。至煩登聞。極爲無嚴。原情內辭緣勿施。其猥屑之罪。自臣曹。從重科治。何如。傳曰。係是四件。但令勿施。可也。
정조 6년
又以刑曹言啓曰。今日動駕時。西部居良女李召史。擊錚於衛外。故取考其原情。則爲其夫殺獄罪人朴世根。有此呼籲矣。所當依例捧供以入。而其夫世根之刺殺李景雲。明白無疑。已爲完決。則無容更議。而昨秋及今春夏幸行時。連三次呼籲。一倂覆啓勿施矣。今此罪人世根。不思所犯之深重。敢縱其妻。屢煩天聽。究厥情狀。極爲痛駭。亦涉猥越。原情內辭緣。勿施。何如。傳曰。允。或有一分疑端。更爲參考文案稟處。
정조 6년
又以刑曹言啓曰。今日動駕時。平安道義州居童蒙崔益大。擊錚於衛外。故取考其原情。則爲其父本州殺獄罪人崔聖倜。有此呼籲矣。所當依例捧供以入。而前因益大擊錚。行査於本道。自本道更査啓聞。而聖倜之爲行兇正犯。別無可疑之端。故自臣曹。以待用刑嚴訊得情之意。已爲覆啓矣。判付內。有與舊道伯登對以稟之命。而未及稟處之前。又此煩籲者。極涉無嚴。原情內辭緣。勿施。何如。傳曰。允。從近稟處。
정조 6년
又以刑曹言啓曰。今日動駕時。西部居童蒙朴興得。擊錚於衛外。故取考其原情。則爲其父紅牌僞造罪人朴昌郁。有此呼籲矣。所當依例捧供以入。而其父昌郁。以僞造紅牌。斥賣事。現發於十餘年之後。自本曹究覈。則渠雖推諉於已故之人。質覈無路。買賣分明。故完決刑訊。今已三年。而其子興得。屢次擊錚。連爲勿施矣。又此登聞。極涉猥越。原情內辭緣。勿施。何如。傳曰。允。
정조 6년
又以刑曹言啓曰。今日動駕時。洪忠道丹陽居前參奉趙文彦。擊錚於衛外。所當依例捧供以入。而文彦。係是朝官。令義禁府擧行。何如。傳曰。允。
정조 6년
又以義禁府言啓曰。因刑曹啓辭。前參奉趙文彦。昨日動駕時。擊錚於衛外。所當依例捧供以入。而係是朝官。令義禁府擧行事。允下矣。趙文彦。今方待命。卽爲拿囚之意。敢啓。傳曰。捧供以聞。
정조 6년
刑曹啓目。濟州居閑良金光潤。擊錚原情云云。向前金光潤爲先放送是白在果。所供如此。上裁。何如。判付啓。雖未知訟理曲直。海外之人。上京呼冤。必有切急之情而然。分付該道臣。嚴飭牧使。使之從公決折後。狀聞。無或遲滯之意。措辭行會爲良如敎。
정조 6년
獻納兪彦脩啓曰。臣於諫院。曾經司諫。今此所叨。揆以公格。勢難冒據。請命遞斥臣職。答曰。依啓。
정조 6년
行都承旨嚴璹藥院進。左承旨趙時偉坐直。右承旨鄭志儉坐。左副承旨李世奭坐直。右副承旨李時秀坐。同副承旨柳誼坐。注書趙興鎭藥院直李祖承病。假注書趙衍德仕。事變假注書馬思人仕。
정조 6년
趙時偉啓曰。左副承旨沈有鎭。今日不爲仕進。卽爲牌招。何如。傳曰。允。
정조 6년
以來初一日。輪對。取稟。傳于李時秀曰。爲之。
정조 6년
傳于趙時偉曰。下直守令留待。
정조 6년
傳于趙時偉曰。同副承旨。與下直守令入侍。
정조 6년
傳于鄭志儉曰。承旨房仍。
정조 6년
兵曹堂上前望單子入之。參判李𡊠。參議宋載經。參知林錫喆落點。
정조 6년
以兵曹參議宋載經在外事。微稟。傳于李時秀曰。許遞。前望單子入之。
정조 6년
以兵曹參知林錫喆牌不進罷職傳旨。傳于李世奭曰。許遞。前望單子入之。
정조 6년
兵曹參議參知。前望單子入之。參議徐有防。參知李文源落點。
정조 6년
以兵曹參知牌招啓辭。傳于鄭志儉曰。許遞。前望單子入之。
정조 6년
傳于李世奭曰。錢十貫綿紬二十疋木一同米五石送于淸璿郡主房。
정조 6년
以全羅監司狀啓。十月令薦新進上及十月朔進上柚子乾柿。節候尙早。限內不得封進。惶恐待罪事。傳于趙時偉曰。勿待罪事。回諭。
정조 6년
李世奭。以禮曹言啓曰。頃因蟲災。兩南及京畿酺祭時。兩南則道臣躬自設行。畿邑則差出獻官。令禮曹往復。諸道均一釐正後。草記事。傳敎矣。依聖敎。自臣曹發關諸道。詳問前例。則京畿咸鏡原春黃海道獻官差出。慶尙全羅洪忠平安道。則或有道臣躬行之時。或有差出獻官之時云。莫重祀典。不可不從一釐正。臣謹考五禮儀序例齋官條。州縣酺祭獻官。以守令懸註。三獻行事。今亦一遵儀文擧行。恐似得宜。何以爲之乎。敢稟。傳曰。指一釐正。後日次對時稟處。
정조 6년
又以兵曹言啓曰。因平安監司徐浩修都試啓本回啓時。東林城別將瓜限及服色。當爲一體稟處。而矇未覺察。致有此遺漏之擧。臣不勝惶恐。而原啓本。更爲覆啓之意。敢啓。傳曰。知道。
정조 6년
又以兵曹言啓曰。俄伏見木覓山蠶頭近處。有火光故。卽爲發遣臣帶率入直校卒。使之往審形止。摘奸以來矣。放火人咸昌居黃河潤稱名人。果爲捉來。嚴問其放火委折。則所告。極爲微細。不過山訟訴冤者云。萬萬駭痛。意或有隱情。不可尋常究問。故移送捕廳。使之鉤覈。該道參軍。令該府拿問嚴處。巡山軍卒。令攸司從重勘治。該營門大將李敬懋。常時不能檢飭之失。在所難免。爲先推考警責。何如。傳曰。允。
정조 6년
又以禁衛營言啓曰。蠶頭放火處。本營參軍趙義鎭。摘奸回告內。蠶頭兩邊層巖之間。措置束薪。故爲放火。而幸無延燒養松之弊。而放火罪人咸昌居黃河潤。因渠山訟。欲爲上達之計。作此萬萬驚駭之擧云。所謂黃河潤。去八月二十三日夜。被捉於右捕廳巡羅。行止極涉殊常。所供謂在鳴冤。故移送秋曹。以爲處決之地矣。未知何以勘處。而又有此絶悖之擧。不可尋常處之。捕廳取供後。姑待用刑。自臣營。施以軍門當律。不先禁戢之。參軍趙義鎭。自兵曹。已請拿處云。罪不疊論。實參軍字內濬川看役代。假參軍哨官趙祥麟爲先汰去。待用棍。從重決棍。當牌禁松軍二名。除案後拘留。從後重棍之意。敢啓。傳曰。知道。
정조 6년
又以御營廳言啓曰。去夜三更量。有一醉漢。酗酒叫嚷於集春門宮墻外云。而別巡將校具宗默。使把守軍等捉來。故嚴問其委折。則渠以泮人洪萬祿爲名漢。別無他供。醉中所爲不能記得云。深夜警衛之地。有此作挐之擧。極爲痛駭。移送刑曹。照法嚴處。何如。傳曰。允。
정조 6년
鄭志儉。以義禁府言啓曰。洪州前牧使邊得讓。拿囚之意。敢啓。傳曰。捧供以聞。
정조 6년
柳誼。以刑曹言啓曰。因本曹啓辭。擊錚罪人申寬聖。考律嚴勘事。允下矣。申寬聖。以非四件事。猥濫擊錚。罪依新定式上書。詐不以實之律。杖一百徒三年照律。杖則收贖後。洪忠道海美縣定配所。卽爲押送。何如。傳曰。允。
정조 6년
刑曹啓目。粘李召史原情云云。上言內辭緣。旣是深重。自臣曹。有難輕易容議上裁。何如。判付啓。此等罪名。易致爽實乙仍于。向有受敎定式。必徑登聞。然後使之發配。此漢段。果是令前決配是喩。詳考文案草記爲旀。充金。放送爲良如敎。
정조 6년
又啓目。粘李時宗原情云云。擊錚辭緣。究厥情狀。極涉無嚴。上言內辭緣。置之。何如。判付啓。更爲相考其時文案。詳細回啓爲良如敎。
정조 6년
又啓目。粘金召史上言原情云云。徒限未滿。有難經放。上言內辭緣。置之。何如。判付啓。不過微眚。放送爲良如敎。
정조 6년
又啓目。粘金召史原情云云。擊錚內辭緣。紀綱所在。誠涉痛駭。原情內辭緣。置之。何如。判付啓。向者廣民闕門作挐之擧。實是前所未聞。時値藏刑。姑不置法。在渠輩道理。固當縮伏俟罪是去乙。乃敢縱妻鳴冤。事之痛駭。熟甚於此。此等供辭。何不直請勿施。卿等推考。此回啓置之。可也爲良如敎。
정조 6년
刑曹參判洪良浩疏曰。伏以。天啓鴻休。慶占螽斯。爭騰本支之頌。永鞏磐泰之基。臣民胥忭。大小同情。仍念臣猥膺專對之命。行期只隔數旬。而臣之父母丘塋。在於湖西鎭川地。身係朝籍。久曠省掃。今當出疆之時。倍切履霜之感。玆敢援例陳章。冒陳私懇。伏乞聖慈。俯垂矜諒。特許往來之暇。俾伸人子之情。不勝幸甚。臣無任屛營祈祝之至。答曰。省疏具悉。卿其依所請往省焉。
정조 6년
壬寅九月二十八日辰時。上御誠正閣。下直守令入侍時。同副承旨李時秀。假注書趙衍德。別兼春秋金載瓚李集斗。廣州府尹金尙集。楊州牧使兪彦鉉。星州牧使曺允亨。以次進伏訖。上曰。廣州府尹進前。尙集進伏。上曰。南漢自是保障重地。而今年穡事。已値大歉。民産轉艱。濟活無策。言念及此。夙宵靡寧。卿以宰臣。今方出去。不待下敎。想必善爲矣。今此除拜。便是臨陣易將。而如是提敎。意亦有在。其所賙濟之策。撫摩之政。必須殫誠。毋負予南顧之憂也。尙集曰。本邑年事。爲一道尤甚云。以臣才力。實難堪當。不勝惶悶矣。上曰。廣州一邑。予今忘憂矣。命退。彦鉉進伏。上曰。楊牧。曾經承旨。不講七事。可也。向拜承宣。何不行公乎。彦鉉曰。初叨是職。果以相避。不得出仕。再則以犯染。不敢承牌矣。上曰。本州年事。亦未免告歉。故有此除拜。雖曰素有聲績。益加惕念。以救一境之民。可也。彦鉉曰。聖敎及此。豈敢不殫竭爲治。而第今年齒已暮。神精益耗。實難承當。是甚渴悶矣。命宣諭訖。命退。允亨進伏。上曰。星牧屢經郡邑。亦不講七事矣。本州自是物重而地大。凡所政務。必加惕念。以聞聲績。可也。命宣諭訖。命退。上曰。左副承旨。何不承牌乎。時秀曰。以身病不得仕進云矣。命書傳敎曰。左副承旨。聞有實病。違牌傳旨勿施。許遞。前望單子入之。又命書榻敎曰。右副承旨入侍。賤臣承命出。與李世奭偕入進伏。上曰。昨以諸道還穀事。有所傳敎。而旣無下諭二字。則固當自備局行會。而直自政院。下諭者。誠極可怪。右副何不董飭下位乎。世奭曰。臣亦曚昧。初未覺察矣。命時秀書傳敎曰。凡於諸道擧行之事。傳敎中。無下諭二字。只令分付。則政院分付廟堂。或當該衙門。使之行會。自是應行之例。而昨日政院擧行。有此做錯。該房承旨。若能致察。豈有是也。當該承旨。爲先從重推考。上曰。兵議。雖曰在下當避。摠府自是軍銜。摠管必當見遞矣。時秀曰。未能詳知矣。上曰。注書出去。知入。賤臣承命出。回奏曰。摠管當遞云矣。命書傳敎曰。兵議傳旨。雖已踏下。法例則未免顚倒。副摠管李崇祜許遞。又命書傳敎曰。兵曹無入直堂上。參判參議參知前望單子入之。待下批牌招入直。又命書傳敎曰。新除授承旨。牌招察任。又命書傳敎曰。近來治逆。特以非其時之故。所謂推覈之擧。自元犯一不擧論。朝家。豈無料量而然哉。然而覬覦之徒。妄生非分之望。至於今番金川申召史鳴冤而極矣。其子安景濂。本以申炡及亨夏之徒黨。且與海獄諸囚。有相連之跡。往在四五年前。兩次掛書。右袒逆能。下語極其叵測。其時捕將。筵奏發配。在渠可謂再生。而觀此所訴。有若初無所犯者然。情狀不但駭痛。大關隄防。不可以爲子之事。但令勿施。景濂移配絶島事。分付。此輩跳踉。可謂無餘地。逆述發配時。接置衣橐之狀。明有道臣之査案。常時親密。人皆知之。則鏡成朴思謹子之擊錚。尤極無嚴。元供辭勿施。名以爲父。姑不嚴勘。亦不可使之偃息京輦。押送該道事。一體分付刑曹。上曰。別兼今日下往乎。集斗曰。然矣。命退。承史以次退出。
정조 6년
行都承旨嚴璹藥院直。左承旨趙時偉坐。右承旨鄭志儉坐。左副承旨李世奭坐。右副承旨李時秀坐直。同副承旨柳誼坐直。注書趙興鎭病李祖承病。假注書趙衍德藥院直。事變假注書馬思人仕。
정조 6년
傳于李時秀曰。大臣備局堂上。引見
정조 6년
傳于李世奭曰。禮房承旨。馳詣受香諸處。奉審摘奸以來。
정조 6년
以刑曹都囚徒。傳于柳誼曰。近日錄啓。別肉被捉。無時無之。私屠不可不禁。而法司有刑曹焉。有京兆焉。獨此憲府之主張。未知果甚委折。前日次錄啓。姑勿論。雖以今日言之。名數若是夥然。憲臺之爲任。政在繩愆糾謬。憚壓朝廷。何必規規於別肉一事。無或輕重倒置乎。當該臺臣。從重推考。
정조 6년
以刑曹都囚徒。傳于柳誼曰。奴三金李阿只李五金安世眞白尙泰梁喜卜金錢伊等。放。
정조 6년
傳于柳誼曰。時囚捧供以入。
정조 6년
以洪忠監司保放罪人煥程美圭。還爲牢囚。以待處分事狀啓。傳于李時秀曰。忘未提敎之致。姑先散配事。回諭。
정조 6년
以統制使敗船倭人等卜物數爻相左委折。更爲詰問事狀啓。傳于李世奭曰。一問再問。如是相左。差使員之不善詰問。固有罪矣。譯學通事。所爲尤極無狀。卿以三道統制之任。尙不能束濕。幺麽一象鞮。每每有此稱托之狀乎。卿則爲先從重推考。此狀啓。令政院還下送。卿其知悉事。回諭。
정조 6년
柳誼。以吏曹言啓曰。今此宗廟朔祭大祝。前校理李泰永塡差。而時無職名。令該曹口傳付軍職。何如。傳曰。允。
정조 6년
又以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。依定式發遣本曹郞廳奉審。則蠶壇碑閣。西邊紅箭門傾側。北邊紅箭門上橫木腐傷。淨業院。懸板紗籠裂破。追慕洞碑閣。夫瓦拾參張。女瓦參張。女夫防草。各伍張脫落。流霞亭。大廳雨漏一庫。千慕堂雨漏二庫。萬懷堂雨漏一庫。東門下屯太木及杖夫折傷。以上破傷處。分付各該司。卽速修改之意。敢啓。傳曰。知道。
정조 6년
又以戶曹言啓曰。伊川居良人金光白。以內需司新溪所在有土導掌推給事。上言。啓下本曹。而限內不爲現身。依定式勿施。何如。傳曰。允。
정조 6년
又以承文院官員。以都提調意啓曰。使行拜表不遠。本院多有擧行事。而卽今見帶提調。無故者甚少。行副司直韓光會金鍾秀。行戶曹判書金華鎭。禮曹判書鄭尙淳。行副司直趙㻐。刑曹判書鄭好仁。議政府右參贊洪樂命。吏曹判書李性源。漢城府判尹徐有隣。行副司直鄭一祥。兵曹參判李𡊠。行承政院都承旨嚴璹。漢城府左尹李在協。刑曹參判洪良浩。行副司直吳載純。禮曹參判金履素。行副司直洪檢蔡弘履。吏曹參判鄭元始。竝還差。行副司直李敬養。工曹參判李秉模。亦爲差下。使之察任。何如。傳曰。允。
정조 6년
李時秀。以備邊司言啓曰。各道當捧舊還。今將定數知委矣。京畿則已因特敎。盡令停退。而其餘七道。隨其年事之優劣。大約以十萬石分排。則嶺南爲二萬五千石。湖南一萬七千石。湖西爲八千石。關西二萬石。海西爲四千石。北關爲一萬七千石。關東爲四千石。統營爲五千石矣。其數不多。庶無難捧之慮。而其中久遠年條。則每有指徵無處之弊。各以其最近年未捧者。爲先磨鍊收捧。以準分排之數事。分付諸道。何如。傳曰。允。嶺南右沿。湖西諸邑。被災處。不下畿邑民情。當年催科。尙艱辦納。況此舊還之督捧。然猶未悉該道事情。有難遽行停免。令各該道臣。使之參量事勢。無或囁嚅。從所見狀聞事。一體分付。
정조 6년
又以義禁府言啓曰。全羅右水使尹得逵狀啓。據刑曹粘目內。臨淄前僉使劉珣。移本府處之事。允下矣。劉珣。今方待命。卽爲拿囚之意。敢啓。傳曰。考律勘處後。草記。
정조 6년
又以刑曹言啓曰。因御營廳啓辭。酗酒叫嚷於集春門宮墻外罪人洪萬祿。移送刑曹。照法嚴處事。命下矣。取考律文。則大明律宮內忿爭條有曰。宮內忿爭者。笞五十。先朝受敎內。街路上酗酒者。杖一百。罪人洪萬祿。依此律。從重論杖一百。收贖放送之意。敢啓。傳曰。宮內忿爭。街上酗酒等所照兩件律。太不襯似。深夜宮墻之外。有此作挐。無論情之有無。事當各別嚴處。況集春門又是無人之地乎。笞五十杖一百收贖。用之尋常犯夜人。可也。卿曹草記。大是不察。卿等竝罷職。此等律官。將焉用哉。姑爲囚禁。待用刑處之。向於御廳草記。欲爲措語下批。而未果。許多泮人。接置宮墻咫尺。如是作鬧。則後弊何言。當該大司成。爲先從重推考。
정조 6년
又以刑曹言啓曰。南部居李召史上言回啓判付內。此等罪名。易致爽實乙仍于。向有受敎定式。必經登聞然後。使之發配。此漢段。果是令前決配是喩。詳考文案草記事。命下矣。取考本曹所坐文案。則發配在於丁酉十一月。受敎頒下在於己亥三月十五日。充金之決配。果是令前之意。敢啓。傳曰。知道。令久則弛。此後此等罪名。萬一不卽登聞。該堂直捧削職傳旨事。載之政院故事。本曹受敎。
정조 6년
又以刑曹言啓曰。因本曹回啓。誣罔上言罪人羅三德。照律嚴勘事。允下矣。取考律文。則續大典訴冤條有曰。冒濫上言。事理重者。依上言詐不實律論。羅三德。依此律。杖一百徒三年照律。杖則收贖後。洪忠道靑陽縣定配所。發配。何如。傳曰。允。
정조 6년
戶曹啓目。粘幼學朴奎漢上言內。辭疏。令本道。更加各別詳覈。從公決給之意分付。何如。判付啓。無論訟理曲直。士夫之與宦寺相辨。殊非嚴內外之意兺除良。廢主香火之需。朝家理宜軫念推給是遣。況旀金性彦稱名人。卽先朝被罪之人是隱。則今稱罷散云者。本事之外。可見跳踉之一端。嚴飭該道臣。尋常詳覈。果如所訴內事狀。性彦。身已自營門痛治後。狀聞事。分付爲良如敎。
정조 6년
柳誼。以刑曹言啓曰。罪人安景濂。移配絶島事。命下矣。依傳敎。平安道江東縣流三千里定配罪人安景濂。全羅道羅州牧黑山島。移定配所。卽爲押送事。發關分付於該道道臣之意。敢啓。傳曰。知道。
정조 6년
又以義禁府言啓曰。南道參軍趙義鎭。拿囚之意。敢啓。傳曰。付過放送。
정조 6년
司諫李重馥。正言金寅燮許晊啓曰。臣等俱以無似。濫叨臺地。淸朝耳目之任。何嘗一分近似。而恩除之下。怵分畏義。冒沒出肅。園寢幸行。陪扈淸蹕。粗效奔走之勞。今日賓對。固當不待牌召進參。而臣等識慮昏謬。臺體生疎。致煩喉院之請牌。至有問啓之嚴敎。臣等走伏闕下。恭俟重勘。不意聖度寬大。罰至問備。惶隕震惕。靡所容措。臣等以此罪負。何敢諉以已勘。一刻晏然於臺次乎。請命遞斥臣等之職。答曰。依啓。
정조 6년
行都承旨嚴璹藥院進。左承旨趙時偉坐。右承旨鄭志儉坐。左副承旨李世奭坐直。右副承旨李時秀坐。同副承旨柳誼坐直。注書趙興鎭仕李祖承病。假注書趙衍德藥院直。事變假注書馬思人仕。
정조 6년
傳于李世奭曰。輪對官入侍。
정조 6년
李世奭啓曰。抄啓文臣親試。初三日爲之事。命下矣。處所以何處爲之乎。敢稟。傳曰。春塘臺爲之。
정조 6년
兵曹參議前望單子入之。尹師國落點。
정조 6년
李世奭啓曰。新除授兵曹參議尹師國。方在罷散中。何以爲之。敢稟。傳曰。前望單子入之。
정조 6년
傳于柳誼曰。左承旨入侍。
정조 6년
傳于柳誼曰。時囚罪人邊得讓。考律勘放後。草記。
정조 6년
李世奭。以兵曹言啓曰。內吹螺赤及龍虎營兼內吹。今秋等習角賞格。木綿一同二十四疋。依啓下單子。分等施賞之意。敢啓。傳曰。知道。
정조 6년
柳誼。以義禁府言啓曰。時囚罪人劉珣。考律勘處後。草記事。命下矣。劉珣段。全羅右水使尹得逵狀啓內。儲置米自是待變軍需。則分留法意甚嚴。當此朝家申飭至嚴之日。不有輕典事目。私自那移。反作之數。至於二百二十六石零之多。其在重軍餉懲後弊之道。不可尋常處之罪。取考律文。則大明律那移出納條有曰。凡各衙門。收支錢糧等物。不正收正支。那移出納。還充官用者。竝計贓。准監守自盜論罪。止杖一百流三千里。續大典倉庫條有曰。反作守令。徒三年定配。又五年禁錮。名例有曰。二罪以上俱發。以重者論。大典推斷條有曰。犯私罪。杖一百決杖。告身盡行追奪。先朝授敎內。王府決杖者。代以金贖矣。劉珣從重論杖一百收贖。告身盡行追奪。全羅道興陽縣流三千里定配。而以狀啓內辭意。俱罪目。依例發遣府書吏。押送配所。何如。傳曰。允。如有功議。各減一等。
정조 6년
又以義禁府言啓曰。劉珣。杖一百收贖。告身盡行追奪。全羅道興陽縣流三千里定配事。草記批旨內。如有功議。各減一等事。命下矣。劉珣祖敬重。揚武原從功臣云。功減一等。杖一百收贖。告身盡行追奪。徒三年定配之意。敢啓。傳曰。知道。
정조 6년
又以義禁府言啓曰。擊錚罪人趙文彦。依近例除刑推捧供以入之意。敢啓。傳曰。知道。
정조 6년
壬寅十月初一日巳時。上御誠正閣。輪對官入侍時。同副承旨柳誼。假注書趙衍德。記注官金健修金鳳顯。典獄參奉尹可基。東活人署別提玄啓桓。瓦署別提池景喆。中部奉事李啓源。西部都事李厚瑾。以次進伏訖。上曰。輪對官以次進前。可基進伏。上曰。有職掌乎。對曰。掌罪囚矣。上曰。有所懷乎。對曰。無矣。命退。啓桓進伏。上曰。有職掌乎。對曰。掌救活病民矣。上曰。爾能救活病民乎。對曰。時和民安。近無疾病者。故別無所事矣。上曰。有所懷乎。對曰。無矣。命退。景喆進伏。上曰。有職掌乎。對曰。掌瓦矣。上曰。有所懷乎。對曰。無矣。命退。啓源進伏。上曰。有職掌乎。對曰。掌七事矣。命誦七事訖。上曰。有所懷乎。對曰。無矣。上曰。爾是誰族乎。對曰。與李集斗爲近族。命退。厚瑾進伏。上曰。爾是誰族乎。對曰。故宗臣安豐君之孫矣。上曰。七事勿講可也。有所懷乎。對曰。無矣。命退。上曰。承旨曾在兵曹。供職頗勤。今於政院。每事必致修擧古制。可也。誼起伏訖。上曰。臺諫以避嫌事。今方入來乎。誼曰。似然矣。上曰。臺閣之出牌禁亂。自是職掌內事。而日昨下敎。非謂勿禁別內。凡諸禁條。只出別內。故有所提飭。何可引此。遽呈避嫌乎。政院勿爲捧入。以此傳敎。言及臺臣。可也。命退。承史以次退出。
정조 6년
壬寅十月初一日午時。上御誠正閣。右承旨兵曹參議入侍時。右承旨鄭志儉。兵曹參議徐有防。記事官趙興鎭。記注官金鳳顯。別兼春秋鄭東浚。以次進伏訖。上曰。今日天氣甚好。而尙不催寒。可悶矣。志儉曰。然矣。上曰。同副又入院中。頗能修擧乎。志儉曰。其人物多可取矣。上曰。然矣。上曰。今日閣直。誰乎。志儉曰。小臣當入直矣。上曰。直閣已出直乎。志儉曰。然矣。上曰。近來門禁。何如。有防曰。柳誼屢月在騎省。已成規模。而郞廳亦各別申飭。故別無欄入之弊矣。上曰。柳誼於本曹。多有修擧者矣。有防曰。柳誼所造成冊子甚多。而渠則頗用力爲之矣。上曰。柳誼事甚嘉尙。兵曹不可無柳誼。而久未入院中。故除承旨矣。志儉曰。渠亦大樂矣。命退。承史以次退出。
정조 6년
壬寅十月初一日酉時。上御誠正閣。左副承旨入侍時。左副承旨李世奭。假注書趙衍德。記注官金鳳顯。別兼春秋徐龍輔。以次進伏訖。上曰。工判尙爾爲好耶。世奭曰。果爲感祝天恩。而正卿則工判十代後。初有之職矣。上曰。各道狀啓。承旨與注書。輪回讀奏。可也。賤臣與世奭。以次讀奏訖。命退。承史以次退出。
정조 6년
行都承旨嚴璹藥院直。左承旨趙時偉坐直。右承旨鄭志儉病。左副承旨李世奭坐。右副承旨李時秀坐。同副承旨柳誼坐直。注書趙興鎭病李祖承病。假注書趙衍德藥院直。事變假注書馬思人仕。
정조 6년
李世奭啓曰。明日抄啓文臣課講時。何承旨進去乎。敢稟。傳曰。左副承旨進去。
정조 6년
傳于李世奭曰。吏兵換房。
정조 6년
有政。吏批。判書李性源進。參判鄭元始未肅拜。參議未差。左承旨趙時偉進。以李宗燮爲司諫。李羽晉李正薰爲正言。兪彦鎬爲刑曹判書。蔡弘履爲參判。柳綱爲參議。李在協爲同春秋。李光德爲禁府都事。金重行爲尙衣別提。承文提調韓光會金鍾秀金華鎭鄭尙淳趙㻐洪樂命李性源徐有隣鄭一祥李𡊠嚴璹李在協吳載純金履素洪檢蔡弘履鄭元始李敬養李秉模。
정조 6년
兵批。行判書李命植進。參判李𡊠病。參議徐有防病。參知李在學入直進。右承旨鄭志儉進。以徐有慶爲都摠管。蔡弘履爲副摠管。權拭爲五衛將。林喜春爲安義僉使。朴大彦爲兔城僉使。於汀灘權管單李寬裕。副護軍李邦鍵李重馥。副司直李文源吳載純金履禧林錫喆洪明浩沈有鎭兪彦脩。副司果許晊金寅燮。
정조 6년
傳于鄭志儉曰。新除授兵議敍用。牌招察任。
정조 6년
備忘記。日前聞有宣謚處。當今年朝家不可泛視之故。坐罷未幾。旋令收敍。至於還付出肅。而今忽無端移去他職。決非判堂之移擬。必是該郞之求遷。此何意思。極可駭然。無或以革罷。自書東壁望事而然耶。又或以陞品復舊制。歸之長官而然歟。無是二者。有甚事端。雖無推古之事。特敎矯革。無所不可。況有古例之事乎。然而今於擧行事。隔日之日。作此擧措。此殆未愜於渠意故耳。一則有角勝之嫌。二則有昧例之罪。此等銓郞。一日居其職。大關紀綱。獻納望筒勿施。吏曹正郞徐龍輔爲先汰去。永勿檢擬於郞官之望。以懲無嚴之習。銓郞移去。銓格雖云渠自主張。堂上何不禁其跳踉。參政銓官。從重推考。
정조 6년
兵曹口傳政事。副司果徐龍輔。
정조 6년
傳于柳誼曰。宣傳官成道鍾拿處。
정조 6년
傳于柳誼曰。宣傳官試講。明日爲之。
정조 6년
柳誼。以義禁府言啓曰。時囚罪人邊得讓。考律勘放後。草記事。命下矣。邊得讓段。傳旨內。扶安丁酉條稅穀致敗。半濕米之自洪州牧上送者。爲一百三十餘石。而色吏船漢。符同偸竊。經年不納。故使之査實。則只有陳省。而穀物無一石見存者。事之可駭。莫此爲甚。當初裝送時。爲守宰者。若善檢飭。則色吏船漢。中間幻弄。豈至於此乎。其矇然不察之責。在所難免罪。取考律文。則大明律不應爲條有曰。凡不能得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。邊得讓。杖八十收贖。奪告身三等。放送之意。敢啓。傳曰。知道。如有功議。各減一等。
정조 6년
又以義禁府言啓曰。邊得讓。杖八十收贖。奪告身三等。照律草記批旨內。如有功議。各減一等事。命下矣。邊得讓祖佾。揚武原從功臣全昌尉異姓五寸親云。功議各減一等。杖六十收贖。奪告身一等之意。敢啓。傳曰。知道。
정조 6년
又以義禁府言啓曰。時囚罪人梁塤洪彦喆申尙權洪九瑞李獻慶崔台衡李命俊等。考律勘放後。草記事。命下矣。梁塤洪彦喆申尙權洪九瑞李獻慶崔台衡李命俊等段。咸鏡監司鄭元始狀啓內。定配罪人金鼎泰。戊子四月逃躱。奴叔才戊子八月逃躱。林遇春庚寅十月逃躱。而尙未捕捉。前後府使到任。與朔望點考。以保授主人。至今代點。掩置不報。李命俊段。昨年因朝令。編配罪人在逃之類査實時。以諸罪人無頉樣。修成冊牒報。今於新府使到任之後。如是現發。極爲可駭。罪取考律文。則大明律徒流人逃躱條有曰。主守及押解人。不覺失囚者一名杖六十。每一名加一等。制書有違條有曰。凡奉制書。有所施行而違者杖一百。大典推斷條有曰。犯私罪杖七十。奪告身二等。杖八十奪告身三等。杖一百決杖。告身盡行追奪。先朝授敎內。王府決杖者。代以金贖矣。梁塤。以不覺失囚二名。尙未捕捉罪。杖七十收贖。奪告身二等放送。洪彦喆申尙權洪九瑞李獻慶崔台衡。以不覺失囚三名。尙未捕捉罪。杖八十收贖。奪告身三等放送。李命俊因朝令。編配罪人在逃之類査實時。以無頉樣報來罪。杖一百收贖。告身盡行追奪。放送之意。敢啓。傳曰。知道。如有功議。各減一等。
정조 6년
又以義禁府言啓曰。咸鏡監司鄭元始狀啓據。刑曹粘目內。北靑前府使李命俊權穎梁塤洪彦喆申景濬李顯宅申尙權李德傅洪九瑞李獻慶柳薰崔台衡等。移本府處之事。允下矣。李命俊梁塤洪彦喆申尙權洪九瑞李獻慶崔台衡等。今方待命。卽爲拿囚。而權穎柳薰申景濬。旣已身故云。勿論。李顯宅徒三年定配於原春道金城縣。李德傅時在咸鏡道咸興地云。依例發遣府書吏。拿來。何如。傳曰。允。已就囚人。考律勘放後。草記。
정조 6년
又以義禁府言啓曰。江原監司金憙啓本據。刑曹粘目內。慶源府流三千里定配罪人韓世相。逃還洪川縣。自縊致死。當該配所官。卽令該道道臣。指名狀聞後。令義禁府處之事。允下矣。卽接咸鏡監司鄭元始啓本。則當該配所官。以慶源前府使李。指名現告。而李時在京畿果川地云。依例發遣府書吏。拿來。何如。傳曰。允。